Diari Oficial de la Generalitat Valenciana


Sumari del DOGV 9962, del 22-10-2024 (2024/10605)

DECRET 26/2024, d'1 d'octubre, del president de la Generalitat, pel qual s'aproven les bases reguladores per a la concessió de subvencions destinades a afavorir la conciliació esportiva i familiar i la formació i actualització de dones esportistes de la Comunitat Valenciana que participen en competicions internacionals i de les màximes categories estatals.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/10/01/26/dof/vci/html**

### Dades del document

Número de DOGV
:   9962

Data del DOGV
:   22-10-2024

Secció del DOGV
:   I. DISPOSICIONS GENERALS

Número del document
:   2024/10451

CVE
:   URVO-H-4683-55986

Data del document
:   01-10-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública
    * esport
    * dona

ÍNDEX

Preàmbul

Article 1. Objecte

Article 2. Persones beneficiàries

Article 3. Naturalesa jurídica i procediment

Article 4. Finalitat de les ajudes

Article 5. Sol·licituds

Article 6. Comissió tècnica d’avaluació i barem aplicable

Article 7. Pla de control

Article 8. Resolució de concessió

Article 9. Publicitat de les ajudes

Article 10. Obligacions de les persones beneficiàries

Article 11. Modificació de la resolució de concessió

Article 12. Compatibilitat de les ajudes

Article 13. Procediment de pagament

Article 14. Invalidesa de la resolució de la concessió

Article 15. Reintegrament i/o revocació de les ajudes

Disposició addicional única. Incidència pressupostària

Disposició final primera. Normativa aplicable

Disposició final segona. Delegació i desplegament

Disposició final tercera. Entrada en vigor

PREÀMBUL

I. L’article 10 de l’Estatut d’Autonomia de la Comunitat Valenciana disposa que l’actuació de la Generalitat se centrarà primordialment, entre altres aspectes, en la igualtat de drets d’hòmens i dones en tots els àmbits, en particular en matèria d’ocupació i treball. I l’article 11 establix que la Generalitat vetlarà en tot cas perquè les dones i els hòmens puguen participar plenament en la vida laboral, social, familiar i política sense discriminacions de cap tipus i garantirà que ho facen  en igualtat de condicions. A este efecte es garantirà la compatibilitat de la vida familiar i laboral.

L’article 28 de la Llei 4/2012, de 15 d’octubre, per la qual s’aprova la Carta de drets socials de la Comunitat Valenciana,   disposa que la Generalitat garantirà un igual dret a l’educació de dones i hòmens.

L’article 3 de la Llei 9/2003, de 2 d’abril, per a la igualtat entre dones i hòmens, estén el seu àmbit d'aplicació a totes les actuacions referides a la planificació, accions, gestió i execució d'actuacions en matèria d'igualtat d'oportunitats entre dones i homes.

II. L’article 17 de La Llei 2/2011, de 22 de març, de la Generalitat, de l’esport i l’activitat física de la Comunitat Valenciana, disposa que la Generalitat establirà mesures específiques de protecció i suport als esportistes d’elit que faciliten la incorporació i conciliació amb el món laboral, especialment en les convocatòries de les administracions públiques de la Comunitat Valenciana, i també  ajudes per als esportistes d’elit en consideració als seus resultats esportius i a les exigències de la seua preparació.

La promoció de la igualtat en l’esport està especialment dirigida a la reducció de la desigualtat en este àmbit, en una clara acció directa per la igualtat de gènere.

El Decret 39/2020, de 20 de març, del Consell, de mesures de suport a esportistes d’elit i al personal tècnic, entrenador, arbitral i jutge d’elit de la Comunitat Valenciana, reconeix i protegix els nostres i les nostres esportistes per a accedir a beneficis i mesures de suport.

Són indubtables els desavantatges de les dones en l’àmbit esportiu de l’alt rendiment. Aspectes com ara la baixa proporció de llicències federatives femenines, l’escassa participació de dones en llocs directius del món de l’esport, les dificultats manifestes per a la conciliació familiar o la difícil reincorporació a l’activitat esportiva després de la maternitat dificulten la igualtat real en l’accés a la pràctica esportiva d’elit.

Ateses estes circumstàncies, la Presidència de la Generalitat pretén adoptar mesures concretes per a pal·liar estos desavantatges, i secundar i compatibilitzar la vida esportiva i personal de les dones esportistes d’elit, i, amb això, afavorir els drets a la conciliació de la vida familiar, acadèmica i professional.

Sobre estes bases, és oportú promoure l’esport d’elit, la competència esportiva de rendiment i l’excel·lència esportiva entre les dones, i, en este sentit, s’emmarquen les ajudes destinades a donar suport a les dones esportistes d’elit de la Comunitat Valenciana per a la conciliació de la vida familiar, esportiva, acadèmica i professional.

III. Les ajudes que s’atorguen a l’empara de les presents bases no requerixen notificació a la Comunitat Europea perquè no reunixen els requisits de l’article 107 del Tractat de funcionament de la Unió Europea, segons disposa el Decret 147/2007, de 7 de setembre, del Consell, en la mesura en què no afecten els intercanvis comercials entre els estats membres per raó de les persones beneficiàries i la finalitat de la subvenció.

IV. En la tramitació d’esta norma s’han respectat els principis de bona regulació que preveu l’article 129 de la Llei 39/2015, d’1 d’octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.

Respecte dels principis de necessitat i eficàcia, la norma s’adequa a un objectiu d’interés general com és ampliar la gestió de subvencions a un àmbit en el qual no hi ha ajudes concretes, d’acord amb criteris d’objectivitat, igualtat i no discriminació.

Igualment, la norma s’ajusta al principi de proporcionalitat, ja que conté la regulació imprescindible per a atendre els objectius que es pretenen assolir.

El principi de seguretat jurídica també es complix, atés que la norma s’ha elaborat de manera coherent amb la resta de l’ordenament jurídic autonòmic, estatal i de la Unió Europea, amb la intenció de mantindre un marc normatiu estable, predictible, integrat i clar.

També ha quedat garantit el principi de transparència amb la publicació en el *Diari Oficial de la Generalitat Valenciana*, del tràmit d’informació pública i l’enllaç al projecte normatiu, a l’efecte que puga ser conegut per la ciutadania, amb la qual cosa habilita la possibilitat de formular suggeriments sobre este per part de qualsevol persona.

Així mateix, s’han seguit les regles del procediment per a l’elaboració dels reglaments autonòmics que conté l’article 43 de la Llei 5/1983, de 30 de desembre, del Consell, i també el Decret 24/2009, de 13 de febrer, del Consell, sobre la forma, l’estructura i el procediment d’elaboració dels projectes normatius de la Generalitat.

Finalment, en aplicació del principi d’eficiència, la regulació plantejada no implica càrregues administratives innecessàries o accessòries ni més consum dels recursos públics.

V. De conformitat amb l’article 164.a de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, la línia pressupostària S1434 està inclosa en el Pla estratègic de subvencions per al període 2024/2026, aprovat per la Resolució de 12 de febrer de 2024, de la subsecretària de la Vicepresidència Primera i Conselleria de Cultura i Esport.

Per tot això, de conformitat amb el que disposa la Llei 38/2003, de 17 de novembre, general de subvencions; el Reglament de la Llei general de subvencions, aprovat pel Reial decret 887/2006, de 21 de juliol, i la Llei 1/2015, de 6 de febrer, d’hisenda pública, del sector públic instrumental i de subvencions; d’acord amb la proposta de la Direcció General d’Esport; fent ús de les facultats que em conferixen l’article 28 de la Llei 5/1983, de 30 de desembre, del Consell; l’article 2 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, i l’article 160 de la Llei 1/2015, i realitzats els tràmits i emesos els informes preceptius que establix el Decret 24/2009, de 13 de febrer, sobre la forma, l’estructura i el procediment d’elaboració dels projectes normatius de la Generalitat, així com l’informe de la Intervenció Delegada,

DECRETE

*Article 1. Objecte*

El present decret té per objecte establir les bases reguladores per a la concessió de subvencions destinades a afavorir la conciliació esportiva i familiar, per naixement i cures de fills o filles menors,  i la formació i actualització de dones esportistes de la Comunitat Valenciana que participen en competicions internacionals i de les màximes categories estatals.

*Article 2. Persones beneficiàries*

1. Les persones beneficiàries seran les dones esportistes que acrediten els requisits establits en este article i que puguen obtindre la condició de beneficiàries per no concórrer cap de les circumstàncies que ho impedixen, les quals es detallen en l’article 13 de la Llei 38/2003, de 17 de novembre, general de subvencions:

a) Tindre nacionalitat espanyola, amb veïnatge administratiu en qualsevol municipi de la Comunitat Valenciana en el moment de la sol·licitud. El requisit de veïnatge a la Comunitat Valenciana no serà necessari quan es tracte d’esportistes incloses en centres estatals de tecnificació esportiva o amb llicència esportiva del primer equip d’un club que participe en una lliga nacional de categoria absoluta i màxima divisió, reconeguda per la federació nacional corresponent, que hagen desenvolupat la carrera esportiva a la Comunitat Valenciana fins al seu trasllat a eixe centre o club. Esta circumstància s’acreditarà mitjançant un certificat expedit per la seua federació esportiva.

b) Tindre la condició d’esportista d’alt nivell, esportista d’alt rendiment d’acord amb el que s’establix en l’article 2.3, paràgrafs a i b, del Reial decret 971/2007, qualificades pel Consell Superior d’Esports, esportista d’elit de la Comunitat Valenciana, nivell alta competició en vigor o d’esportista del primer equip que participe en una lliga nacional de categoria absoluta i màxima divisió, reconeguda per la federació nacional corresponent en modalitats d’esports col·lectius.

c) Per a les ajudes per a la formació acadèmica reglada, a més, acreditar la matrícula en una de les formacions reglades que s’especifiquen en l’article 4.3 d’este decret.

2. Les persones beneficiàries assumixen la totalitat de drets i obligacions inherents a esta condició, derivats de les disposicions de la Unió Europea, així com de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, dels preceptes bàsics de la Llei 38/2003, de 17 de novembre, general de subvencions, i del seu reglament de desplegament, i d’estes bases reguladores.

3. Tots els requisits exigits per a sol·licitar estes ajudes o per a obtindre la condició de beneficiària hauran de complir-se abans de la finalització del termini de sol·licitud previst en esta convocatòria.

4. Cada persona interessada podrà presentar una única sol·licitud d’ajuda, segons el model normalitzat que s’indique en la convocatòria de les subvencions.

*Article 3. Naturalesa jurídica i procediment*

1. El procediment s’iniciarà d’ofici, per convocatòria pública mitjançant una resolució de la persona titular del departament del Consell competent en matèria d’esport, o persona en qui haja delegat, en la qual es farà menció expressa a la present norma i es donarà publicitat, d’acord amb el que establisca la corresponent llei de pressupostos de la Generalitat, de les línies de crèdit, de l’import global màxim destinat a la concessió d’estes ajudes i de l'import màxim que s'establix per a cada tipus de subvenció.

2. Les ajudes que es concedisquen tindran el caràcter de subvenció, i correspondrà la seua instrucció i ordenació al servici que tinga assignada la funció de tramitació de les ajudes de les matèries relacionades amb esportistes, adscrit a la direcció general amb competència en matèria d’esport. La seua concessió es tramitarà en règim de concurrència competitiva.

3. Estes subvencions no requeriran una altra justificació que l’acreditació de trobar-se en la situació que preveu este decret per a ser beneficiària, presentada prèviament a la concessió de l’ajuda, i això sense perjuí dels controls que puguen establir-se per a verificar-ne l’existència, de conformitat amb l’article 30.7 de la Llei 38/2003, de 17 de novembre, general de subvencions.

*Article 4. Finalitat de les ajudes*

Les ajudes que es concedisquen en el marc de les presents bases es destinaran a:

1. Ajudes per a la maternitat a dones per naixement, adopció o acolliment ocorreguts en els 18 mesos anteriors a la data de finalització del termini de sol·licituds de la convocatòria corresponent.

2. Ajudes per a la conciliació de la vida esportiva i familiar, a dones amb fills o filles menors de tres anys durant tot l’any a què es referisca la convocatòria corresponent.

3. Ajudes a dones per a formació acadèmica reglada, amb la finalitat d’iniciar o prosseguir ensenyaments conduents a l’obtenció d’un títol o certificat de caràcter oficial amb validesa en tot el territori nacional. Podran concedir-se ajudes per a cursar algun dels ensenyaments següents:

a) Ensenyaments universitaris adaptats a l’Espai Europeu d’Educació Superior conduents a títols oficials de grau i de màster universitari.

b) Ensenyaments esportius i cursos de període transitori.

c) Altres ensenyaments postobligatoris i superiors universitaris del sistema educatiu espanyol:

– Curs de preparació per a l’accés a la universitat per a majors de 25 anys impartit per universitats públiques.

– Complements de formació per a l’accés o l’obtenció del títol de màster i crèdits complementaris per a l’obtenció del títol de grau.

d) Ensenyaments postobligatoris i superiors no universitaris del sistema educatiu espanyol:

– Primer i segon de Batxillerat.

– Formació Professional de grau mitjà i de grau superior.

– Ensenyaments artístics professionals i superiors.

– Estudis d’idiomes realitzats en escoles oficials de titularitat de les administracions educatives.

– Cursos d’accés i cursos de preparació per a les proves d’accés a la Formació Professional i cursos de formació específics per a l’accés als cicles formatius de grau mitjà i de grau superior impartits per centres públics i en centres privats concertats que tinguen autoritzats ensenyaments de Formació Professional.

– Formació Professional Bàsica.

*Article 5. Sol·licituds i documentació*

1. Les sol·licituds de subvenció hauran d’ajustar-se al model inclòs en cada convocatòria anual i s’hauran d’acompanyar de la documentació que determine esta convocatòria i que serà, com a mínim, la documentació necessària que acredite els requisits per a ser persona beneficiària d’estes ajudes.

2. A més de la informació i documentació que es determine en la convocatòria anual, l’òrgan instructor podrà, en qualsevol moment de la tramitació de l’expedient, recaptar qualsevol altra que considere necessària per a un coneixement i comprensió més grans de l’acreditació de la situació per a ser persona beneficiària de la subvenció.

3. Les sol·licituds, juntament amb la documentació corresponent, es presentaran exclusivament per mitjans electrònics, de conformitat amb el que establix l’article 14.3 de la Llei 39/2015, d’1 d’octubre, del procediment administratiu comú de les administracions públiques, i hauran de ser subscrites per la persona interessada, segons la normativa aplicable.

Per a fer-ho, s’accedirà directament a través de l’enllaç següent:

<https://www.gva.es/va/inicio/procedimientos?id_proc=96178&version=red>

Se seleccionarà l’opció «Tramitar amb certificat», s’ompliran les dades de la sol·licitud general telemàtica de subvenció i s’adjuntaran els documents indicats, a través del model normalitzat que es publicarà en la seu electrònica de la Generalitat, en el termini i en la forma que es determine en la convocatòria corresponent.

4. Quan la sol·licitud no reunisca els requisits o falte algun document complementari dels exigits, es requerirà a la persona interessada que l’esmene en el termini de deu dies, amb la indicació que, si no ho fa, es considerarà que desistix de la petició, amb resolució prèvia dictada a este efecte, de conformitat amb el que es preveu en els articles 68 i 73 de la Llei 39/2015, d’1 d’octubre, del procediment administratiu comú de les administracions públiques.

5. Juntament amb la sol·licitud de la subvenció, les sol·licitants hauran d’aportar la documentació següent:

a) Certificat d’empadronament en un municipi de la Comunitat Valenciana, en cas de no autoritzar la seua consulta per part de l’administració.

b) Certificat del Consell Superior d'Esports que acredite la condició d'esportista d'alt rendiment d'acord amb el que s'establix en l'article 2.3, paràgrafs a) i b), del Reial decret 971/2007 en vigor o certificat del club esportiu per a les esportistes del primer equip que participen en una lliga nacional de categoria absoluta i màxima divisió, reconeguda per la federació nacional corresponent en modalitats d'esports col·lectius.

c) Document que acredite la situació de naixement, adopció o acolliment en els 18 mesos anteriors a la data de finalització del termini de sol·licituds de la convocatòria corresponent o llibre de família per a les ajudes a la conciliació.

d) Certificat del centre educatiu que especifique que la persona interessada està matriculada o que ha sol·licitat matrícula en un dels cursos que s’especifiquen en l’article 4 d’esta norma per a les ajudes a la formació.

e) Dades de domiciliació bancària a través de l’enllaç següent:

[https://sede.gva.es/va/inicio/procedimientos?id\_proc=22068,](https://sede.gva.es/va/inicio/procedimientos?id_proc=22737, )

que caldrà presentar telemàticament. No serà necessari si el compte bancari en qüestió ja està donat d’alta en la Generalitat per haver-se presentat en una altra convocatòria. No obstant això, haurà d’indicar-se en la sol·licitud general de subvenció telemàtica el número de compte.

f) Quan la tramitació electrònica s’haja realitzat a través del certificat digital d’una persona representant, s’haurà d’adjuntar la seua capacitat de representació, en cas que no conste en la Direcció General d’Esport, mitjançant l’alta en el Registre electrònic de representació de la Generalitat o qualsevol altra modalitat de representació que es considere oportuna, d’acord amb els articles 34 i següents del Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana, i d’acord amb els articles 5 i següents de la Llei 39/2015, d’1 d’octubre, del procediment administratiu comú de les administracions públiques.

*Article 6. Comissió tècnica d’avaluació i criteris de valoració de sol·licituds*

1. Es constituïx una comissió tècnica d’avaluació formada per set membres, designats per la persona titular de la direcció general amb competència en matèria d’esport, encarregada de l’estudi i la valoració de les sol·licituds presentades. Esta comissió està composta per la persona que ocupe la subdirecció amb competència en matèria d’esport, que la presidix; la persona que ocupe la direcció del servici amb competències en la tramitació d’estes subvencions i cinc tècniques o tècnics de la direcció general amb competències en matèria d’esport i de les direccions territorials d’esport, una de les quals actuarà com a secretària o secretari de la comissió, segons la designació que, a este efecte, realitze la persona que assumisca la presidència de la comissió. La composició tindrà en compte el principi d’equilibri quant a sexe, segons preveu la Llei orgànica 3/2007, de 22 de març, d’igualtat efectiva de dones i hòmens.

2. El règim jurídic de la comissió és el que establix la secció tercera del capítol II del títol preliminar de la Llei 40/2015, d’1 d’octubre, de règim jurídic del sector públic, sobre els òrgans col·legiats de les diverses administracions públiques.

3. La comissió de valoració i seguiment tindrà en compte els criteris objectius d’atorgament de la subvenció següents:

3.1. En primer lloc, s’atendran les sol·licituds per a ajudes per naixement, adopció o acolliment, presentades d’acord amb l’article 4.1, fins a l’import global màxim que es determine en la convocatòria.

Així mateix, en cada convocatòria es determinaran les quanties màximes i mínimes que es podran assignar per cada fill en els casos de naixement, adopció o acolliment.

3.2. En segon lloc, s’atendran les sol·licituds per a conciliació de la vida esportiva i familiar, presentades de conformitat amb l’article 4.2, fins a l’import global màxim que es determine en la convocatòria.

Es determinaran en cada convocatòria les quanties màximes i mínimes que es podran assignar per cada fill per als casos de conciliació de la vida esportiva i familiar, presentades de conformitat amb l’article 4.2.

Si, una vegada valorades totes les sol·licituds d’ajudes per naixement, adopció o acolliment que complisquen els requisits establits, la quantia resultant per a esta mena d’ajudes és inferior a la disponibilitat pressupostària, l’import restant no adjudicat passarà a les ajudes per a conciliació de la vida esportiva i familiar, i, de la mateixa manera, si, una vegada valorades totes les sol·licituds per a conciliació de la vida esportiva i familiar que complisquen els requisits establits, la quantia resultant per a este segon tipus d’ajudes és inferior a la disponibilitat pressupostària, l’import restant no adjudicat passarà a les ajudes per a formació acadèmica reglada.

Així mateix, si, una vegada valorades totes les sol·licituds d’ajudes per naixement, adopció o acolliment que complisquen els requisits establits, la quantia resultant per a esta mena d’ajudes és superior a la disponibilitat pressupostària, les dotacions màximes disminuiran de manera proporcional fins a aconseguir les dotacions mínimes establides. De la mateixa manera, si, una vegada valorades totes les sol·licituds per a conciliació de la vida esportiva i familiar que complisquen els requisits establits, la quantia resultant per a esta mena d’ajudes és superior a la disponibilitat pressupostària, les dotacions màximes disminuiran de manera proporcional fins a aconseguir les dotacions mínimes establides.

Si, una vegada aplicats els imports de subvenció mínims, l’import total continua sent superior a la disponibilitat pressupostària, se subvencionarà, en primer lloc, les persones de menys edat fins a esgotar el crèdit disponible, i s’establirà un orde de prioritat en funció de la data de naixement.

En cas d’empat, se subvencionarà les persones que presenten la sol·licitud per fills de menys edat, i s’establirà un orde de prioritat en funció de la data de naixement.

3.3. Finalment, s’atendran les sol·licituds per a formació acadèmica reglada.

Les quanties màxima i mínima de l’ajuda per a formació es determinaran en cada convocatòria, i es diferenciarà entre els cursos especificats en l’article 4, apartat 3:

a) Ensenyaments universitaris adaptats a l’Espai Europeu d’Educació Superior conduents a títols oficials de grau i de màster universitari. Per a esta mena de curs s’establiran les quanties màxima i mínima superiors a les previstes per als cursos de l’apartat b.

b) Ensenyaments esportius i cursos de període transitori. Per a esta mena de curs s’establiran les quanties màxima i mínima superiors a les previstes per als cursos de l’apartat c.

c) Altres ensenyaments postobligatoris i superiors universitaris del sistema educatiu espanyol. Per a esta mena de curs s’establiran les quanties màxima i mínima superiors a les previstes per als cursos de l’apartat d.

d) Ensenyaments postobligatoris i superiors no universitaris del sistema educatiu espanyol.

Si, una vegada assignades les subvencions màximes establides per a formació acadèmica reglada a totes les sol·licitants que complisquen els requisits establits, la quantia resultant és superior a la disponibilitat pressupostària, les dotacions màximes disminuiran de manera proporcional fins a aconseguir les dotacions mínimes establides.

Si, una vegada assignats els imports de subvenció mínims, la quantia resultant continua sent superior a la disponibilitat pressupostària, se subvencionarà, en primer lloc, les sol·licitants matriculades en cursos de l’apartat a, en segon lloc a les sol·licitants matriculades en cursos de l’apartat b, en tercer lloc a les sol·licitants matriculades en cursos de l’apartat c i, en últim lloc, a les sol·licitants matriculades en cursos de l’apartat d. Dins de cada tipus de cursos s’assignarà, en primer lloc, a les sol·licitants de més edat, i s’establirà un orde de prioritat en funció de la data de naixement.

*Article 7. Pla de control*

La documentació que es presentarà amb la sol·licitud de subvenció permetrà comprovar que les persones beneficiàries es troben en la situació que els permet obtindre estes ajudes. Així mateix, la direcció general amb competència en matèria d’esports podrà adoptar les mesures que considere oportunes per a un control adequat.

Les subvencions concedides estaran sotmeses a les actuacions que estiguen incloses en el pla de control que s’aprove per a l’any de la convocatòria corresponent.

*Article 8. Resolució de concessió*

1. Una vegada formalitzats els actes d’instrucció corresponents, la comissió tècnica d’avaluació haurà d’elevar, a través de l’òrgan instructor, la proposta de concessió o denegació a la persona titular de la direcció general amb competència en matèria d’esport, i, d’acord amb esta proposta, haurà de resoldre sobre la concessió de l’ajuda i determinar-ne la quantia.

2. La persona titular de la direcció general amb competències en matèria d’esport resoldrà la concessió o denegació de les sol·licituds presentades, en el termini màxim de sis mesos a comptar de la publicació de la convocatòria en el *Diari Oficial de la Generalitat Valenciana*  o des de la finalització del termini de presentació de sol·licituds, segons s’establisca en la convocatòria. No obstant això, les sol·licituds sobre les quals no recaiga resolució expressa en este termini podran entendre’s desestimades o denegades, sense perjuí de l’obligació legal de resoldre establida en la legislació sobre el procediment administratiu.

*Article 9. Mitjans de notificació i publicació*

1. La notificació de cada un dels tràmits d’este procediment es farà per mitjans electrònics, i es realitzarà en la seu electrònica de la Generalitat, [https://sede.gva.es,](https://sede.gva.es, ) i en la pàgina web de la Presidència de la Generalitat, [https://presidencia.gva.es/va/web/deporte,](https://presidencia.gva.es/va/web/deporte, ) excepte pel que fa a la resolució de concessió, que únicament es publicarà en el *Diari Oficial de la Generalitat Valenciana*, i que, d’acord amb el que disposa l’article 45.1.b) de la Llei 39/2015, d’1 d’octubre, del procediment administratiu comú de les administracions públiques, tindrà efecte de notificació.

2. D’acord amb el que es disposa en els articles 18 i 20 de la Llei 38/2003, de 17 de novembre, general de subvencions, el departament del Consell amb competències en matèria d’esport haurà de remetre a la Base de dades nacional de subvencions la informació sobre les convocatòries i les resolucions de concessió recaigudes en el marc d’estes bases, segons el que es preveu en el Reial decret 130/2019, de 8 de març.

L’extracte d’esta convocatòria es publicarà en el *Diari Oficial de la Generalitat Valenciana*  i en la Base de dades nacional de subvencions.

*Article 10. Obligacions de les persones beneficiàries*

Sense perjuí del que disposa la Llei 38/2003, de 17 de novembre, general de subvencions, són, a més, obligacions de les persones beneficiàries d’estes ajudes:

a) Mantindre’s en la situació que legitima la seua concessió i complir la finalitat de l’ajuda concedida.

b) Acreditar el compliment dels requisits i les condicions que determinen la concessió o gaudi de l’ajuda, que, en el cas de les ajudes per a formació acadèmica reglada, requerirà acreditar que l’esportista es troba matriculada en el curs per al qual es va atorgar la subvenció, que, en el cas de no haver-lo acreditat amb anterioritat, es realitzarà en el termini d’un mes a comptar de l’endemà de la publicació de les ajudes en el *Diari Oficial de la Generalitat Valenciana*.

c) Sotmetre’s a les actuacions de control financer que corresponen a la Intervenció General en relació amb les ajudes concedides.

d) Comunicar a la direcció general amb competència en matèria d’esport l’obtenció de subvencions, ajudes, ingressos o recursos per a la mateixa finalitat, procedents d’altres administracions o ens públics o privats. Esta comunicació s’ha de fer tan prompte com es conega.

e) Acreditar que es troba al corrent en el compliment de les seues obligacions tributàries, només en el cas de no haver atorgat autorització expressa a la Generalitat, perquè obtinga directament les dades necessàries, o presentar una declaració responsable, si és el cas, de conformitat amb l’article 24 de la Llei general de subvencions.

f) Mantindre la residència fiscal i complir les seues obligacions tributàries a Espanya.

g) Reintegrar els fons percebuts en els supòsits que preveu l’article 15 d’esta norma.

*Article 11. Modificació de la resolució de concessió*

1. Tota alteració en les condicions tingudes en compte per a la concessió de l’ajuda podrà donar lloc a la modificació de la resolució de concessió.

2. En el cas que augmente la dotació de la línia pressupostària, es distribuiria l’increment entre les persones sol·licitants, sense obrir un nou termini de sol·licituds, mitjançant l’aplicació dels criteris establits en les presents bases.

3. Així mateix, en el cas de produir-se renúncies o revocacions, la convocatòria podrà establir la possibilitat de prorratejar l’import desafectat entre les persones beneficiàries de les ajudes, per a la qual cosa es respectaran, en tot cas, els criteris de valoració establits en les bases.

*Article 12. Compatibilitat de les ajudes*

1. Les ajudes que s’atorguen a l’empara de les presents bases reguladores seran compatibles amb altres subvencions, ajudes, ingressos o recursos per a l’activitat esportiva i per a la situació subvencionada, procedents de qualssevol administracions o ens públics o privats, nacionals, de la Unió Europea o d’organismes internacionals.

2. Les ajudes que s'atorguen a l'empara de les presents bases reguladores seran compatibles entre si, en el cas que concórreguen en una mateixa sol·licitant les circumstàncies per a optar a ajudes de les diferents categories.

*Article 13. Procediment de pagament*

Una vegada resolta la convocatòria i efectuats els tràmits comptables preceptius, es procedirà a l’abonament de la subvenció, d’una sola vegada, en el compte bancari indicat per la persona beneficiària.

*Article 14. Invalidesa de la resolució de la concessió*

Són causes de nul·litat i d’anul·labilitat de la resolució de concessió de l’ajuda les previstes en l’article 36 de la Llei 38/2003, de 17 de novembre, general de subvencions, i resulta aplicable en este cas les previsions establides en l’article referit.

*Article 15. Reintegrament i/o revocació de les ajudes*

1. Procedirà el reintegrament de les quantitats percebudes i l’exigència de l’interés de demora des del moment del pagament de l’ajuda o, si és el cas, la revocació d’esta, en els casos següents:

a) Obtindre l’ajuda sense reunir les condicions requerides.

b) Incompliment de la finalitat per a la qual l’ajuda va ser concedida.

c) Incompliment de les condicions imposades a les persones beneficiàries amb motiu de la concessió de l’ajuda. S’establiran uns criteris de graduació per a determinar la quantitat a percebre o l’import a reintegrar, segons el cas. Estos criteris hauran de respondre al principi de proporcionalitat.

d) Haver sigut sancionat per dopatge per l’organisme competent a escala internacional o nacional. En cas que no s’haja dictat una resolució ferma, quedarà en suspens la concessió d’ajuda o el seu reintegrament fins que esta adquirisca fermesa.

e) Així com tots els casos que establix l’article 37 de la Llei 38/2003, de 17 de novembre, general de subvencions, i l’article 172 de la Llei 1/2015, de 6 de febrer d’hisenda pública, del sector públic instrumental i de subvencions.

2. Els supòsits de reintegrament s’establixen sense perjuí dels casos en què s’haja d’iniciar un procediment sancionador, d’acord amb el que s’establix en els articles 52 i següents de la Llei general de subvencions.

*Article 16. Protecció de dades*

La Subsecretaria de la Presidència de la Generalitat és responsable del tractament de dades de caràcter personal que comporta la gestió, tramitació i concessió d'aquestes subvencions, i, com a tal, actuarà conforme als principis, les mesures i les garanties regulades en la normativa vigent en matèria de protecció de dades. En conseqüència, es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o mal accidental, mitjançant l'aplicació de mesures tècniques o organitzatives apropiades, garantint així la integritat i confidencialitat de les dades.

En les convocatòries que es deriven d'aquestes bases reguladores s'inclourà la informació que ha de facilitar-se a les persones interessades, en relació amb les seues dades de caràcter personal, de conformitat amb el que es preveu en els articles 13 i 14 del Reglament General de Protecció de Dades i en l’article 11 de la Llei orgànica 3/2018, de 5 de desembre, de protecció de dades personals i garantia dels drets digitals.

Així mateix, en el disseny dels formularis de sol·licitud subvencions, en l'exigència d'aportació documental i en les publicacions i altres actes administratius, les dades personals seran adequades, pertinents i limitades al que siga necessari en relació amb els fins per als quals són tractades.

Quan les beneficiàries aporten dades de caràcter personal de terceres persones a fi de complir les obligacions i les justificacions derivades de les convocatòries respectives i de l'atorgament de les subvencions, se’ls haurà d'informar en els termes que s'establiran en aquestes convocatòries.

DISPOSICIÓ ADDICIONAL

*Única. Incidència pressupostària*

El present decret no suposa cap increment del gasto; per tant, la seua aprovació no ocasiona cap incidència pressupostària.

DISPOSICIONS FINALS

*Primera. Normativa aplicable*

Este decret es dicta d’acord amb el que es disposa en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i en els preceptes bàsics de la Llei 38/2003, de 17 de novembre, general de subvencions, i del reglament que la desplega, aprovat pel Reial decret 887/2006, de 21 de juliol.

*Segona. Delegació i desplegament*

Es delega en la persona titular de la direcció general amb competència en matèria d’esport la facultat de convocar, concedir o denegar estes ajudes, i se li dona autoritat per a adoptar les mesures oportunes per al compliment i l’aplicació d’esta norma i per a resoldre totes les incidències que es plantegen en la seua interpretació i execució.

*Tercera. Entrada en vigor*

Este decret entrarà en vigor l’endemà que es publique en el *Diari Oficial de la Generalitat Valenciana*.

  

València, 1 d'octubre de 2024

Carlos Mazón Guixot

President de la Generalitat


Còpia Permalink ELI